Hlaudi verdedig besluit om nuus te sensorHlaudi Motsoeneng, bedryfshoof van die SAUK, en Joe Thloloe, persombudsman. Foto: Phillip Bruwer Hlaudi Motsoeneng, bedryfshoof van die SAUK, het Dinsdagaand rassisme die skuld gegee ter verdediging van sy besluit om die SAUK se nuus te sensor. “Daar is net ŉ klein hoeveelheid mense wat die besluit kritiseer. Die meerderheid van die bevolking verwelkom dit,” het hy tydens ŉ paneelbespreking met joernaliste by die Nasionale Persklub in Pretoria gesê. “Daar is dié kwessie dat waar ŉ swart man of vrou in beheer is, julle [sommige wit mense] dink ons weet nie wat ons doen nie, terwyl ons weet wat ons doen. Dit moet tot ŉ einde kom. As ons nie kwessies soos dié hanteer nie en stil bly daaroor, sal rassisme nooit tot ŉ einde kom nie.” Die SAUK het verlede maand aangekondig sy televisiekanale sal onmiddellik ophou om beeldmateriaal uit te saai van die vernietiging van eiendom tydens betogings. Die openbare uitsaaier is van mening dat om voort te gaan met sulke dekking, ander gemeenskappe aangemoedig word om dieselfde te doen. “Dit is nie ŉ politieke besluit nie. Ek is nie opgewonde oor politiek nie. Ek is opgewonde om ŉ landsburger te wees en ŉ verantwoordelike burger te wees. Die media wil alles verpolitiseer. Ons praat hier van die werklikheid en die lewens van mense. Kinders sien hierdie beelde en dit spoor hulle aan om dieselfde te doen. Gemeenskappe in Mpumalanga sien hoe gemeenskappe in Limpopo betoog en dit hits hulle aan. Geweld moet streng veroordeel word.” Anton Heunis, Motsoeneng se raadgewer, het bygevoeg met die swaard van ŉ kredietafgradering wat oor die land se kop hang, is dit sleg vir die ekonomie om beelde van geweld die wêreld in te stuur. Joe Thloloe, persombudsman en veteraanjoernalis, het egter gesê die besluit is net soos die mediasensuur van die apartheidsjare. “Ons verantwoordelikheid as media is om die publiek ten volle van die stand van die nasie in te lig. Ons het nie die luuksheid om te besluit watter gedeelte die publiek mag sien of nie. As jy nie hou van wat jy in die spieël sien nie, moet nie die spieël stukkend slaan nie,” het hy gesê. Motsoeneng het hierop geantwoord deur te sê niemand kan die SAUK aansê wat om te doen nie. Hy het ander media-instansies uitgedaag om hul rol in die land te heroorweeg en om ook geweld te veroordeel deur nie dekking daaraan te gee nie. Hy het diegene wat die besluit bevraagteken uitgedaag om die SAUK by die Uitsaaiklagtekommissie te verkla. “Ek kan julle waarborg julle klagtes gaan nie suksesvol wees nie,” het hy gesê.